આ કામ સહેલું નહોતું. એક તો આ કામનો કોઈ અનુભવ નહીં, બીજું હવે એ સાવ નાની નહોતી રહી. લગભગ પંચાવન વર્ષની ઉંમર થઈ ગયેલી. વળી, ખાખરા પાપડના ક્ષેત્રમાં તો દિનબદિન કોમ્પિટિશન વધી રહી છે. એકલદોકલ સ્ત્રીથી માંડીને મોંઘી ફૂડપ્રોડક્ટ્સ બનાવતી કંપનીઓ ખાખરા વેચે છે. રેખાએ સાવ સિમ્પલ કહેવાય એવો બિઝનેસ મંત્ર અપનાવ્યો. ઓવરહેડ્સ, એટલે કે બિઝનેસમાં બને એટલો ખર્ચ ઓછો કરવાનો. અઠવાડિયે પાંચથી છ વાર ગુજરાતથી ટ્રકમાં મુંબઈની એક જગ્યાએ ખાખરાના બોક્સીસ ઊતરે. રેખા રાતે લગભગ દસ વાગ્યે કાર લઈને ઊપડે અને એમાં જાતે જ માલ ભરીને ઘેર લઈ આવે. પછી મોડી રાત સુધી બેસીને એના પર લેબલિંગ કરે, બીજે દિવસે જ્યાં જે ઓર્ડર પહોંચાડવાના હોય એ છૂટા પાડીને થેલામાં ભરે. સવારે ગાડી લઈને પાછી ડિલિવરી માટે નીકળી પડે.